b'\n_START_ARTICLE_\nBeniliuksas\n_START_SECTION_\nPavadinimo kilm\xc4\x97\n_START_PARAGRAPH_\nPavadinimas (Benelux) pasirinktas pagal s\xc4\x85jung\xc4\x85 pasira\xc5\xa1iusi\xc5\xb3 \xc5\xa1ali\xc5\xb3 pavadinimus: Belgi\xc3\xab (Belgija) + Nederland (Nyderlandai) + Luxemburg (Liuksemburgas).\n_START_SECTION_\nIstorija\n_START_PARAGRAPH_\nBeniliukso ekonomin\xc4\x97 s\xc4\x85jungos (ol. Benelux Economische Unie, pranc. Union Economique Benelux) sutarties (pasira\xc5\xa1yta 1944\xc2\xa0m. , \xc4\xafsigaliojo 1958\xc2\xa0m.) tikslas\xc2\xa0\xe2\x80\x93 laisvas darbo j\xc4\x97gos, kapitalo, preki\xc5\xb3 ir paslaug\xc5\xb3 jud\xc4\x97jimas \xc5\xa1iame regione. Beniliukso \xc4\xafk\xc5\xabrimas prisid\xc4\x97jo prie Europos Sajungos atsiradimo, nors tiesioginiai ES pirmtakai buvo sukurti anks\xc4\x8diau: Europos Angli\xc5\xb3 ir Plieno S\xc4\x85junga\xc2\xa0\xe2\x80\x93 1951\xc2\xa0m., Europos Ekonomin\xc4\x97 Bendrija\xc2\xa0\xe2\x80\x93 1957\xc2\xa0m. Visos trys Beniliukso \xc5\xa1alys buvo tarp ES steig\xc4\x97j\xc5\xb3, kartu su VFR, Pranc\xc5\xabzija ir Italija._NEWLINE_Beniliukso sutartis buvo pasira\xc5\xa1yta penkiasde\xc5\xa1im\xc4\x8diai met\xc5\xb3, ta\xc4\x8diau 2008\xc2\xa0m. bir\xc5\xbeelio 17 d. pasira\xc5\xa1ytas jos atnaujinimas, \xc5\xa1\xc4\xafkart neribotam terminui. S\xc4\x85jungos pavadinimas pakeistas i\xc5\xa1 Beniliukso Ekonomin\xc4\x97 S\xc4\x85junga \xc4\xaf Beniliukso S\xc4\x85junga. Pagrindinis organizacijos tikslas\xc2\xa0\xe2\x80\x93 trij\xc5\xb3 nari\xc5\xb3 kooperacija platesniame europiniame kontekste. Naujoji sutartis numato galimyb\xc4\x99 Beniliuksui bendradarbiauti su kitomis ES valstyb\xc4\x97mis bei regionin\xc4\x97mis bendradarbiavimo strukt\xc5\xabromis. Nuo \xc5\xa1iol Beniliuksas skiria did\xc5\xbeiausi\xc4\x85 d\xc4\x97mes\xc4\xaf trim temoms: vidaus rinkai ir ekonominei s\xc4\x85jungai, tvarumui, teisingumui ir vidaus reikalams. Suma\xc5\xbeintas organizacijos strukt\xc5\xabr\xc5\xb3 skai\xc4\x8dius. Lieka penkios institucijos: Beniliukso Ministr\xc5\xb3 Komitetas, Beniliukso Taryba, Beniliukso Parlamentas, Beniliukso Teisingumo Teismas bei Beniliukso Generalinis Sekretariatas. Sutartyje taip pat \xc4\xafvardyta Beniliukso Intelektin\xc4\x97s Nuosavyb\xc4\x97s Organizacija.\n_START_SECTION_\nDemografija\n_START_PARAGRAPH_\nBeniliukse gyvena apie 27 562 217 gyventoj\xc5\xb3 ir u\xc5\xbeima apie 74 640\xc2\xa0km\xc2\xb2 ploto. Tokiu b\xc5\xabdu Beniliukso gyventoj\xc5\xb3 tankumas yra 369 \xc5\xbem./km\xc2\xb2.'